# Teodoro Delgado Pomata

Teodoro Delgado Pomata (Puerto de Mazarrón, 9 de desembre de 1915 - Altea, 16 de juliol de 1985) va ser un periodista espanyol. Durant la dictadura franquista va tenir un paper rellevant, arribant a dirigir diversos mitjans de comunicació.

## Biografia

Va néixer el 3 de desembre de 1915 a Puerto de Mazarrón, únic fill de pare murcià (Emilio Delgado Macián) i mare madrilenya (Carmen Pomata Capellán). Als 18 dies de néixer es va traslladar a Tànger, on el seu pare exercia el càrrec de Cap de Correus i Telègrafs. Allí va passar tota la seva infància i adolescència estudiant en un col·legi de franciscans i cursant el batxillerat en el Liceu Francès. Ja a Madrid va iniciar els estudis d'Enginyeria Industrial que no va arribar a acabar.
Es va afiliar a la Falange Española el 1934. Posteriorment, durant la Segona Guerra Mundial, es va allistar com a voluntari en la Divisió Blava i va romandre en Riga entre 1941 i 1943, on va despuntar la seva vocació periodista col·laborant en la Hoja de Campaña amb els seus dibuixos i comentaris signats com a «Teo». Durant la seva estada allí va ser ferit al front i convalescent va conèixer a la que seria la seva esposa, Tatjana Riss Golubow, amb la qual tindria cinc fills.
A partir de la seva tornada a Espanya el 1943, va estar exercint diversos treballs periodístics. De 1948 a 1955 com a director de l'emissora La Voz de la Falange. En 1949 i 1950 col·laborava com a crític cinematogràfic en la revista Primer Plano sota el pseudònim Montmartrois. De 1955 a 1962 com a director-fundador de l'emissora de ràdio La Voz de Madrid, estació central de la Red de Emisoras del Movimiento (REM), i cap de la Secció Tècnica de la REM. També va ser vocal de la Junta Nacional de la Vella Guàrdia, i conseller del Cercle de Premsa i Belles Arts, entre d'altres.
En 1958 va idear la creació del Festival Espanyol de la Cançó de Benidorm, juntament amb l'alcalde de la ciutat, Pedro Zaragoza Orts, i l'escriptor i periodista Juan Carlos Villacorta. El juliol de 1959 es va celebrar la primera edició de l'esdeveniment, organitzada per la REM des del Manila Park d'aquesta ciutat i presentat per Bobby Deglané, a la que seguiren edicions reeixides.
Va ser director-fundador de l'edició alemanya del setmanari 7 Fechas, a Colònia, càrrec que exerciria durant 18 anys. En aquesta etapa també va col·laborar com a corresponsal a Alemanya occidental amb diversos mitjans de premsa i ràdio.
En 1975 va tornar a Espanya i va continuar col·laborant en diversos mitjans de comunicació. Des de 1980 i fins a 1985 va ser guionista i director del programa Fechas para el recuerdo que s'emetia a Radio 3 de Ràdio Nacional d'Espanya.
Durant el desenvolupament de la seva carrera periodística va rebre diversos premis: el 1959 el Premi Ondas al millor director nacional de ràdio, el 1963 l'Emblema d'Or número 66, concedit per la Junta Nacional de l'Agrupació Sindical de Ràdio i Televisió, i el 1971 el Premi Ondas al seu programa d'actualitat Españoles en Europa que s'emetia a La Voz de Madrid i la seva xarxa d'emissores (REM).
Va morir a Altea, el 16 de juliol de 1985, on reposen les seves restes mortals.

## Condecoracions

* Medalla de la Campanya (1936-1939)
* Creu de Guerra al Mèrit en Campanya (1936-1939)
* Creu de l'Orde del Mèrit Militar amb distintiu vermell (1936-1939)
* Medalla del front oriental - Campanya d'hivern de l'est (1941-1942)
* Creu del Mèrit de Guerra de 2a classe amb espases (1941-1943)
* Insígnia de l'Assalt d'Infanteria (1941-1943)
* Medalla de ferit (1941-1943)
* Medalla de la Campanya de Rússia (1944)
* Encomana de l'Orde de Cisneros (1953)
* Encomana de l'Ordre Imperial del Jou i les Fletxes (1955)
* Gran Creu de l'Orde del Mèrit Militar amb distintiu blanc (1959)
* Medalla d'Honor de l'Emigració

## Premis

| Premis | Any | Categoria |
| Premi Ondas | 1959 | Nacionals de ràdio: Millor director |
| Premi Ondas | 1971 | Nacionals de ràdio: Millor programa d'actualitat "Espanyols a Europa" de la REM. |

## Referències

* ↑ «Esquela † Emilio Delgado Macián» (PDF). [Madrid], 09-03-1965, p. 84.
* ↑ «Esquela † Carmen Pomata Capellán» (PDF). [Madrid], 04-09-1957, p. 39.
* ↑ Sánchez Diana, José María «Historia de un periódico militar – La Hoja de Campaña de la División Española de Voluntarios». Ejército – Revista de las armas y servicios. Servicio de Publicaciones del Estado Mayor del Ejército, 567, 4-1987, p. 59.
* ↑ Sáenz-Francés San Baldomero, Emilio. «Inconvenient Belligerency: the Representation of the Allies in the Blue Division's “Hoja de Campaña”». A: Mary N. Harris. Sights and Insights - Interactive images of Europe and the Rest of the World (en anglès). Pisa University Press, 2007, p. 189. ISBN 978-88-8492-467-4. «The cartoon section became much more important, with two main cartoonists, who signed their comic strips as Teo and Kim»
* ↑ «Esquela † Tatiana Riss Golubow» (PDF). [Madrid], 21-02-1989, p. 84.
* ↑ «El delegado nacional de Prensa y Radio del Movimiento» (PDF). [Barcelona], 16-10-1957, p. 4.
* ↑ «Nuevos cargos en la Delegación Nacional de Prensa, Propaganda y Radio» (PDF). [Madrid], 29-11-1957, p. 38.
* ↑ «Nueva Constitución de la Junta Nacional de la Vieja Guardia» (PDF). [Sevilla], 14-03-1954, p. 30.
* ↑ «Nueva Junta de la Vieja Guardia» (PDF). [Madrid], 31-03-1955, p. 34.
* ↑ Escobedo Gascón, Luis. El Festival de Benidorm y su Historia. Excmo. Ayuntamiento de Benidorm.
* ↑ Zaragoza Orts, Pedro. Mis caras del moro. Aitana, 2000, p. 27. ISBN 8486156696.
* ↑ Aschmann, 1999, p. 331n.
* ↑ «Palmarés 1959». Grup PRISA. Arxivat de l'original el 2017-11-07. [Consulta: 27 febrer 2018].
* ↑ «Palmarés 1971». Grup PRISA. Arxivat de l'original el 2019-05-06. [Consulta: 27 febrer 2018].
* ↑ «Esquela † Teodoro Delgado Pomata» (PDF). [Madrid], 17-07-1985, p. 82.
* ↑ «Esquela † Teodoro Delgado Pomata» (PDF). [Madrid], 01-12-1985, p. 109.
* ↑ Jefatura del Estado: «Decreto de 18 de julio de 1955 por el que se Concede la Encomienda Sencilla de la Orden Imperial del Yugo y las Flechas a don Maximiliano Lloret Gómez y otros». BOE. Agencia Estatal Boletín Oficial del Estado, 202, 21-07-1955, p. 4467. ISSN: 0212-033X.

## Bibliografia

* Aschmann, Birgit. "Treue Freunde..."?: Westdeutschland und Spanien, 1945 bis 1963. Franz Steiner Verlag, 1999. ISBN 3-515-07579-8.